*Tämä artikkeli käsittelee pientä henkilöautomallia. Mitsubishi L200 -lava-automallia on myös myyty Etelä-Afrikassa nimellä Mitsubishi Colt.*

**Mitsubishi Colt** on japanilaisen Mitsubishi Motorsin valmistama pieni henkilöautomalli. Kaikki Colt-sarjan mallit ovat olleet etuvetoisia. Colt on ensimmäinen Euroopassa menestynyt Mitsubishin henkilöauto. Japanissa se tunnetaan nimellä **Mitsubishi Mirage**.

Mitsubishi Colt I (1978–2002)
-----------------------------

Ensimmäisen sukupolven Colt oli ensimmäinen etuvetoinen Mitsubishi. 1,4-litraisen mallin erikoisuus oli kertojalla varustettu 8-vaihteinen Speed Shift-vaihteisto. Coltista oli saatavana aluksi vain kolmiovinen malli, mutta 1979 myyntiin tuli myös viisiovinen, joka on akseliväliltään kolmiovista 8 cm pidempi. 

Auto aloitti uuden tulemisen japanilaisautoissa, jotka aiemmin oli yleistetty halvoiksi autoiksi huonoilla ajo-ominaisuuksilla. Coltiin oli sisällytetty lähes kaikki Mitsubishin osaaminen: autossa oli muun muassa 2-osainen takaselkänoja sekä erillisjousitus, johon oltiin totuttu huomattavasti kalliimmissa autoissa, sanottiinkin että autossa oli täysin ison auton ominaisuudet ilman yleisesti pikkuautoille tuttua nyökkinää ja kovuutta, myöhemmin mallistoon tuli myös Turbo, jota Mitsubishi ensimmäisenä toikin vahvasti esille 1980-luvun Japanissa.

Auto voitti myös oman aikansa taloudellisuuskilpailut pariinkin kertaan 1980-luvun alkupuolella, keskikulutuksena oli alle viisi litraa / 100km, tämä oli yli litran vähemmän kuin seuraavaksi tulleet kilpailijat.

Faceliftin Colt sai vuonna 1982 ja siihen sisältyi uusi maski, kojelauta, sekoittajatyyppinen lämmityslaite ja parempi varustelutaso. Samana vuonna tuli myyntiin Coltin sedanversio Mitsubishi Lancer F, joka on edeltäjäänsä takavetoista Lanceria pienempi.

Coltin suosiota lisäsivät taloudelliset moottorit ja edullinen hinta. Coltia myytiin Yhdysvalloissa nimillä **Dodge Colt** ja **Plymouth Champ**.

Moottorivaihtoehdot:

* 1200 EL (1244 cc) - 55 hp
* 1400 GLX (1410 cc) - 70 hp
* 1400 Turbo (1410 cc) - 105 hp (1982 - 1983)

Mitsubishi Colt II (2002–)
--------------------------

Toisen sukupolven Colt tuli myyntiin vuonna 2003. Sen muodot ovat suunnitelleet Olivier Boulay, Omer Halilhodžić jaKen Okuyama. Toisen sukupolven Colt muistuttaa jonkin verran Mercedes-Benz A-sarjaa. Coltista on kolmiovinen CZ3 ja viisiovinen malli. Coltin akseliväli on peräti 2,5 metriä. Se on tehty yhteistyössä DaimlerChryslerin kanssa, siinä onkin sama pohjalevy kuin smart Forfourissa ja samoja osia 40 prosenttia. Colt on täysin Euroopan markkinoille suunniteltu ja se valmistetaan Hollannissa. Muille markkinoille Coltit valmistetaan Japanissa lähellä Nagoyaa.

Vuonna 2004 tuli myyntiin myös Japanissa valmistettava pidempi malli Colt Plus, joka on lähinnä Coltin farmarimalli. 2006-vuosimallista on saatavana myös sähkökäyttöinen MIEV-malli. Vuonna 2006 myyntiin tuli Torinossa Italiassa valmistettava CZC-malli, joka on Coupé Cabriolet-tyylinen, eli sitä voidaan käyttää sekä avo- että umpikattoisena.

Vuoden 2005 Euro NCAP -kolaritestistä Colt sai tulokseksi neljä tähteä viidestä.

### Toisen sukupolven Facelift 2008

Autosta esiteltiin vuoden 2008 syksyllä uusi facelift-malli, joka on valmistajan mukaan 65 prosenttisesti uusi. Auton muotoilu muuttui hieman, huomattavimpana Coltin uusi isoveljeltänsä Lancerilta peritty keula, ja samalla auton pituus kasvoi 7 cm (3,94 metriin) ja varustelu parani jonkin verran. Hinnat sen sijaan pysyivät - tosin vain markkinoille lanseerauksen ajan - samoina. Prefacelift-mallin hengittävien bensakoneiden rinnalle tuli Ralliart-version 150-hevosvoimainen turbo. Maaliskuussa 2009 Coltin moottorivalikoima laajentui kahdella vähäpäästöisellä Clear Tec -bensiinimoottorilla.

### Moottorit

#### Bensiinimoottorit

| Malli | Moottori | Tyyppi | Iskutilavuus | Teho | Vääntö | Kulutus |
| --- | --- | --- | --- | --- | --- | --- |
| **1,1 L MIVEC** | 3A91 | 12-venttiilinen DOHC R3 | 1 124 cm³ | 55 kW @ 6000 rpm | 100 Nm @ 3 500 rpm | 5,5 l/100 km |
| **1,3 L MIVEC** | 4A90 | 16-venttiilinen DOHC R4 | 1 332 cm³ | 70 kW @ 6 000 rpm | 125 Nm @ 4 000 rpm | 5,8 l/100 km |
| **1,5 L MIVEC** | 4A91 | 16-venttiilinen DOHC R4 | 1 499 cm³ | 80 kW @ 6 000 rpm | 145 Nm @ 4 000 rpm | 6,2 l/100 km |
| **1,5 L Turbo** | 4G15T | SOHC R4 turbo | 1 468 cm³ | 110 kW @ 6 000 rpm | 210 Nm @ 3 500 rpm |  |
| **Ralliart** | 4G15T | SOHC R4 turbo | 1 468 cm³ | 113 kW @ 6 000 rpm | 210 Nm @ 3 500 rpm |  |

#### Dieselmoottorit

| Malli | Moottori | Tyyppi | Iskutilavuus | Teho | Vääntö | Kulutus |
| --- | --- | --- | --- | --- | --- | --- |
| **1,5 DI-D** |  | R3 DOHC välijäähdytetty turbo | 1 493 cm³ | 50 kW @ 4 000 rpm | 160 Nm @ 1 600 rpm | 4,6 l/100 km |
| **1,5 DI-D** |  | R3 DOHC välijäähdytetty turbo | 1 493 cm³ | 70 kW @ 4 000 rpm | 210 Nm @ 1 800 rpm | 4,6 l/100 km |

Mitsubishi Colt III (2023–)
---------------------------

Kolmannen sukupolven Mitsubishi Colt perustuu samalle alustarakenteelle kuin viidennen sukupolven Renault Clio.

Lähteet
-------

1. ↑  Mitsubishi Colt 2005 Euro NCAP. Viitattu 16.3.2019. (englanniksi)
2. ↑  2023 Mitsubishi Colt – iconic hatch with hybrid tech to return as rebadged Renault Clio; production in Turkey *Paultan.org*.  6.4.2022. Driven Communications. Viitattu 27.3.2024.

Aiheesta muualla
----------------

* Kuvia tai muita tiedostoja aiheesta **Mitsubishi Colt** Wikimedia Commonsissa